- Hindi News
- National
- ट्रॉली लेकर निकला अमला, 9 बाइक थाने भेजी, 19 चालान काटे, साफ हो गई सड़कें
ट्रॉली लेकर निकला अमला, 9 बाइक थाने भेजी, 19 चालान काटे, साफ हो गई सड़कें
अल्टीमेटम खत्म होते ही सोमवार दोपहर पुलिस और नपा अमला ट्रॉली लेकर दुकानों के बाहर फुटपाथ, नाली व सड़क पर रखा सामान तथा बेतरतीब खड़े वाहन जब्त करने निकला। कुछ सामान उठाया। 9 बाइक ट्रॉली में भरकर थाने भेज दी। 19 अन्य वाहनों के चालान काटे। फिर जैसे-जैसे अमला बाजार में आगे बढ़ता गया, दुकानदार खुद-ब-खुद हद में होते गए। रोज दुकानों के बाहर 5 फीट तक अतिक्रमण करने वाले दुकानदारों ने भी ऐसी समझदारी दिखाई कि जैसे उन्होंने कभी अतिक्रमण किया ही नहीं है और करेंगे भी नहीं। नाली, फुटपाथ से सामान रखा ही नहीं, इससे अमले को जब्ती का मौका ही नहीं मिला।
सिटी थाने के एसआई पी.आर. डावरे, यातायात प्रभारी एस.एस. यादव और नपा स्वास्थ्य शाखा के सहायक अकरम खान के नेतृत्व में टीम ने रतलामीगेट चौराहे से शुरुआत की। लक्ष्मीबाई रोड पर एक-दो दुकान के बाहर से कुर्सी व अन्य सामान उठाया। इसके बाद नीमचौक, कोठी बाजार, घंटाघर चौराहा, बजाजखाना, चूड़ी बाजार, जवाहर पथ में ढूंढने पर भी सड़क, नाली व फुटपाथ पर सामान नहीं मिला। ऐसा नहीं कि यहां अतिक्रमण नहीं था, बल्कि टीम पहुंचने की भनक लगते ही दुकानदारों ने इसे हद में कर लिया।
दुकानदार ने पार्किंग व्यवस्था नहीं की तो हमारा क्या दोष
फिर टीम के हत्थे केवल बाइक ही चढ़ी। 9 बाइक पार्किंग लाइन से बाहर खड़ी थी और दस्तावेज नहीं थे। इन्हें जब्त कर ट्रॉली में चढ़ाया। जब मालूम हुआ कि 500 रुपए का चालान कट रहा तो कोई सामने नहीं आया। इसलिए इन बाइक को थाने भेज दिया। बाकी 19 बाइक के चालान बनाकर छोड़ दिया। कार्रवाई में ज्यादा नुकसान ग्रामीणों का हुआ। कुछ ग्रामीण महिलाओं ने अपने कट्ठे मन से 500 रुपए निकाले और पुलिस को दिए। उनका कहना था व्यापारियों व प्रशासन ने बाजार में पार्किंग व्यवस्था नहीं की और खामियाजा हमें भुगतना पड़ा। कोठी बाजार में पार्किंग लाइन के भीतर से बाइक जब्त करने पर नपाध्यक्ष के भाई विजय दसेड़ा व अन्य दुकानदारों ने विरोध किया। जब पुलिस ने समझाया कि लाइन में खड़े वाहनों के दस्तावेज नहीं होंगे तो कार्रवाई की जाएगी। लाइन में खड़े होने से बच नहीं सकते। फिर दुकानदारों ने कहा पहले पार्किंग व्यवस्था करवाओ, फिर कार्रवाई करने आना।
पार्किंग दुकानदारों व प्रशासन ने नहीं की, ग्रामीणों ने भुगता खामियाजा
नियमित मॉनिटरिंग हो तभी सुधरेंगे आदतन व्यापारी-दुकानदार
कार्रवाई के डर से दुकानदारों ने अतिक्रमण समेट लिया। बाजार चौड़े हो गए। जाम नहीं लगा। लोगों का कहना है प्रशासन हर हफ्ते आकस्मिक रूप से ऐसी कार्रवाई करे, तभी आदतन व्यापारी-दुकानदार सुधरेंगे। नहीं तो टीम के जाने के बाद व्यवस्था पुराने ढर्रे पर लौट आएगी। मामले में नपा सीएमओ एपीएस गहरवार, सीएसपी दीपक कुमार शुक्ला ने कहा स्थायी टीम गठित करने से थोड़े समय बाद आरोप लगने लगते हैं। इसलिए टीम नहीं बनाएंगे लेकिन पुलिस व नपा अमला हर हफ्ते आकस्मिक रूप से कार्रवाई करेगा।
दुकानदारों, प्रशासन ने पार्किंग व्यवस्था नहीं की और लाइन से बाहर बाइक खड़ी करने पर ग्रामीणों को चालानी कार्रवाई के 500 रुपए देना पड़े।
पुलिस ने बेतरतीब खड़े व बिना दस्तावेज वाले 9 वाहनों को थाने पहुंचाया। फोटो | दिलीप धनोतिया
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva